ສະຫາຍ ສີ ຈິ້ນຜິງ ເລຂາທິການໃຫຍ່ ຄະນະກຳມະການ ສູນກາງພັກກອມມູນິດຈີນ, ປະທານປະເທດ ແຫ່ງ ສປ ຈີນ ພ້ອມດ້ວຍຄະນະ ເດີນທາງມາເຖິງ ສະໜາມບິນສາກົນວັດໄຕ ນະຄອນຫຼວງວຽງຈັນ, ໂດຍເຮືອບິນພິເສດຂອງ ສປ ຈີນ (Boeing 747-800) ໃນຕອນບ່າຍເວລາ 15:00 ຂອງວັນທີ 13 ພະຈິກ 2017 ເພື່ອດຳເນີນການຢ້ຽມຢາມ ທາງລັດຖະກິດ ສປປ ລາວ ໃນລະຫວ່າງ ວັນທີ 13-14 ພະຈິກ 2017 ນີ້, ໃຫ້ກຽດອອກຕ້ອນຮັບ ໂດຍ ສະຫາຍ ພັນຄຳ ວິພາວັນ ກຳມະການກົມການເມືອງ ສູນກາງພັກ ຮອງປະທານປະເທດ, ພ້ອມດ້ວຍການນຳຂັ້ນສູງ ພັກ-ລັດຖະບານ ແຫ່ງ ສປປ ລາວ ໃຫ້ການຕ້ອນຮັບ ຢ່າງສົມກຽດ.
ຈາກນັ້ນ ທ່ານ ສອນໄຊ ສີພັນດອນ ນຳພາ ສະຫາຍ ສີຈິ້ນຜິງ ຍ່າງຜ່ານທະຫານແຖວກອງກຽດຕິຍົດ ໄປຂຶ້ນລົດ ເພື່ອເດີນທາງໄປ ທີ່ພັກຕິດຕາມໄປມີ ທ່ານ ສອນໄຊ ສີພັນດອນ ກຳມະການກົມການເມືອງສູນກາງພັກ, ຮອງນາຍົກລັດຖະມົນຕີ ແລະຄະນະ.
ພິທີຕ້ອນຮັບ ສະຫາຍ ສີ ຈິ້ນຜິງ ພ້ອມດ້ວຍຄະນະ ໄດ້ຈັດຂຶ້ນຢ່າງສົມກຽດ ຂອງວັນດຽວກັນ ທີ່ທຳນຽບ ປະທານປະເທດ, ໂດຍ ສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກ, ປະທານປະເທດ ແຫ່ງ ສປປ ລາວ ພ້ອມດ້ວຍຄະນະນຳຂັ້ນສູງ ຂອງພັກ-ລັດຖະບານ ສປປ ລາວ. ພາຍຫຼັງສຳເລັດ ພິທີຕ້ອນຮັບ ຢ່າງເປັນທາງການແລ້ວ ຈະມີພິທີພົບປະສອງຝ່າຍ ເພື່ອປຶກສາຫາລື ແລະ ເສີມຂະຫຍາຍ ການຮ່ວມມືຮອບດ້ານໃນຕໍ່ໜ້າ.
ການເດີນທາງມາຢ້ຽມຢາມ ທາງລັດຖະກິດ ສປປ ລາວ ຂອງສະຫາຍ ສີ ຈິ້ນຜິງ ຈະເປັນນິມິດໝາຍອັນດີ ໃຫ້ແກ່ການເສີມຂະຫຍາຍ ສາຍພົວພັນມິດຕະພາບ ແລະ ການຮ່ວມມື ຮອບດ້ານ ລະຫວ່າງ ປະຊາຊົນສອງຊາດ ລາວ-ຈີນ ໄດ້ຮັບການພັດທະນາ ໃຫ້ນັບແຕກດອກອອກຜົນຍິ່ງໆຂຶ້ນ ໃນອະນາຄົດ ແລະ ຍາວນານ.
ທີ່ມາ: ຂ່າວສານປະເທດລາວ, ຂ່າວ: ທະນູທອງ ພາບ: ສະຫວາດ
ປະທານປະເທດ ສີຈິນຜິງ,ເດີນທາງເຖິງນະຄອນຫຼວງວຽງຈັນແລ້ວ ,ພວມໄດ້ຮັບການຕ້ອນຮັບຈາກປະຊາຊົນ ແລະ ນັກຮຽນນັກສຶກສາ ທີ່ຫໍຄໍາ. —————
Support Prime Minister Thongloun Sisoulithさんの投稿 2017年11月13日(月)